**SKAITVARDŽIO MOKYMAS**

 LITUANISTINĖJE ŠEŠTADIENINĖJE MOKYKLOJE

 (Metodinė medžiaga)

 Elena Marcelionienė

 Naujojoje „Šeštadieninių JAV lituanistinių mokyklų programoje“, atsižvelgiant į ŠMSM reikalavimus, buvo numatyta nauja gramatikos tema – **skaitvardžio mokymas**, kurio anksčiau pradinėse klasėse nebuvo. Žinoma, vaikai buvo mokomi skaičiuoti lietuviškai. Šiam tikslui medžiagos yra ir vadovėliuose, tačiau ją reikėtų papildyti, kad naujosios programos reikalavimai būtų įgyvendinti. Todėl toliau paanalizuosime, kaip reikėtų naudotis vadovėliais ir pratybų sąsiuviniais, bei pateiksime papildomos medžiagos.

**Mokytojui apie skaitvardį**. Kalbininkai skaitvardį apibrėžia nevienodai ir pastebi, kad ši kalbos dalis „gramatiniu požiūriu nevienalytė klasė*“. (Paulauskienė A. Lietuvių kalbos morfologija. Paskaitos lituanistams. V.: Mokslo ir enciklopedijų leidykla, 1994. P. 233)* Atpažindami skaitvardžius remiamės jų reikšme: Skaitvardis yra kalbos dalis, reiškianti **tikslų daiktų skaičių** arba **tikslią daiktų skaičiuojamąją vietą** eilėje. *(A. Paulauskienė. Ten pat. P. 234)*

(Pavyzdžiui, *daug lempų, mažai paukščių* irgi gali reikšti daiktų skaičių, tačiau ne taip

tiksliai kaip *penkios lempos, vienas paukštis*  ir pan.) Žinoma, mokiniams skaitvardžio apibrėžimo žinoti nereikia – svarbiausia, kad jie išmoktų skaičiuoti lietuviškai, savo kalboje vartotų skaitvardžius. O mokantis juos vartoti, reikės po truputį išsiaiškinti, kad vieni skaitvardžiai panašūs į daiktavardžius (pvz., kaitomi panašiai kaip daiktavardžiai), kiti – į būdvardžius (pvz., kaitomi giminėmis), treti primena prieveiksmius). Taigi skaitvardis gramatiškai sudėtinga kalbos dalis, todėl jo teorijos ir nesiūlėme ankstesnėje programoje. Dar norėtume paaiškinti mokytojams dviejų panašių žodžių reikšmes:

**skaičius** – kiekio sąvoka, kiekio matas, *pvz., medžių skaičius, namų skaičius*; be to, žodis *skaičius* dažnai vartojamas *skaitmens* reikšme, *pvz., parašiau skaičių 10*.

**skaitmuo –** skaičiaus rašmuo: *Skaičius rašome skaitmenimis.* (*Dabartinės lietuvių kalbos žodynas).* Žodis *skaitmuo* jau priskirtinas daiktavardžiams.

 Manytume, kad pats mokytojas gali nuspręsti, ar reikia mokiniams aiškinti šių žodžių reikšmes, ar vartoti žodį *skaitmuo* (pvz., skaitmenis rašant lentoje), ir kurį žodį vartoti. Aukštesnėse klasėse mokiniai susipažins su kuopiniais skaitvardžiais, o jie tokie patys kaip skaitmenų pavadinimai:

|  |  |
| --- | --- |
|  Skaitmenys ir jų pavadinimai |  Kuopiniai skaitvardžiai |
|  1 vienetas  2 dvejetas 3 trejetas 4 ketvertas 5 penketas 6 šešetas 7 septynetas 8 aštuonetas 9 devynetas |  -----dvejetastrejetasketvertaspenketasšešetasseptynetasaštuonetasdevynetas |

*Skaitvardžio* sąvoką mokiniams galime paaiškinti panašiai kaip aiškinome *daiktavardžio*

 sąvoką: juk panašu: *daiktas + vardas* ir *skaičius + vardas.* Tačiau įžvalgesniems vaikams gali kilti klausimas, kodėl ne *skaičvardis*. Iš tiesų ši kalbos dalis buvo vadinama įvairiai. Tik vienos iš senųjų lietuvių kalbos gramatikų autorius J. Juška pavartojo terminą *skaitvardis*, o vyskupas A. Baranauskas jį įtvirtino savo darbuose. (http://www.lkd.flf.vu.lt/pdf/kalbos\_idomybes/balasaitis\_is\_lietuvisku\_kalbotyros\_terminu\_istorijos.pdf)

**I klasė.**

 Kiek pirmokai moka vartoti lietuviškus skaičius, priklauso nuo jų lietuvių kalbos lygio, kuris, kaip žinome, klasėje gali būti labai skirtingas. Tačiau ir mokantiems, ir nemokantiems lietuviškai skaičiuoti pravers įvairios užduotys, susijusios su šia kalbos ugdymosi tema. I klasės programos *Kalbos sandaros pažinimo* skyriuje skaitvardžio mokymas tik pradedamas – yra formuluotė *mokosi skaičiuoti*. Kiekvienas mokytojas šį procesą gali organizuoti savaip. Norėtume paminėti pačius paprasčiausius, pirmokams nesunkius, suprantamus, įdomius skaičiavimo mokymosi būdus.

 **Mokymasis skaičiuoti žaidžiant** įvairius žaidimus ne tik per lietuvių kalbos, bet ir per kitas pamokas, pertraukas, laisvalaikiu. Čia ypač tinka *skaičiuotės*, sukurtos dar mūsų protėvių, kai jie buvo vaikai. Skaičiuotes galima mokytis choru ir jas panaudoti įvairiais atvejais, pavyzdžiui, kam klius kokia nors užduotis pamokoje arba žaidžiant. Vienos skaičiuotės moko įvardyti tik pirmuosius skaičius – skaičiuoti iki trijų, kitos – iki dešimt, trečios – iki didesnio pasirinkto skaičiaus. Pasirinkti tikrai yra iš ko. Štai keletas pačių paprasčiausių:

|  |  |  |
| --- | --- | --- |
| *Viens, du, trys, viens, du, trys,**Pirmas išeina gaidys,**Viens, du, trys, viens, du, trys,**O paskui vištelės trys.* | *Viens, du, trys,**Eina traukinys.**Kas tą traukinį pavys?**Jis.* | *Viens, du, trys,**Višta ir gaidys.**Aš viščiukas,**Tu gaidžiukas,**Viens, du, trys.* |

 Tik reikia pastebėti, kad tautosakoje žodis *vienas* dažniausiai sutrumpinamas, bet labai nenusižengsime, jeigu sakysime pilną jo formą – *vienas*.

 Klasikinis skaičiavimo pavyzdys, pagal kurį mokė mamos ir močiutės skaičiuoti ne vieną kartą, yra skaičių palyginimai arba žaidimai, kurių tarmėse sutinkama įvairių variantų, kartais net ir nelabai „gražių“. Paprastai mamos arba močiutės laisvai tuos žodžius pakeisdavo. (Stipriau tariami (kirčiuoti) skiemenys paryškinti.)

|  |  |  |
| --- | --- | --- |
| *Vien(a)s – rūgštus pien(a)s,**Du – po padu,**Trys – pagirys,**Ketu****ri*** *– nieko neturi,**Pen****ki*** *– tie patys menki,**Še****ši*** *– ką pintinėje neši?**Septy****ni*** *– obuolius skini,**Devy****ni*** *– kur tu gyveni?****De****šimt – kam lempą degint?*  | ***Vie****nas – rūgštus pienas,**Du – po padu,**Trys – nurys,**Ketu****ri*** *– nieko neturi,**Pen****ki*** *– tie patys menki,**Še****ši*** *– ožio barzdą peši,**Septy****ni*** *– dramblio koją mini, Aštuo****ni*** *– kur avis gini?**Devy****ni*** *– ką daryti ketini?****De****šimt – eik vištų lesint!* | ***Vie****nas – pienas,**Du – me****du****,**Trys – nematys,**Ketu****ri*** *– po kepu****ri****,**Pen****ki*** *– men****ki****,**Še****ši*** *– peši,**Septy****ni*** *– kupstyni,**Aštuo****ni*** *– kaštoni,**Devy****ni*** *– dumblyni,**De****šimts*** *– niekas neišims.*(Šioje skaičiuotėje kai kurių žodžių galūnės tarmiškos: dešimts – dešimtas, po kepuri – po kepure, kupstyni – kupstyne, dumblyni – dumblyne) |

Pramokus daugiau skaičiuoti tinka žaidimai su užduotimis suskaičiuoti iki tam tikro skaičiaus, kurį pasako vienas iš žaidėjų, pavyzdžiui:

|  |  |  |
| --- | --- | --- |
| *Eina senis keliuku,**Neša krepšį riešutų.**Riešutai tie išbyrėjo.**Kiek jų buvo,**Suskaičiuok tu.** ***Try****lika.*
* ***Vie****nas, du, trys,*

*ketu****ri****, pen****ki****, še****ši****, septy****ni****, aštuo****ni****, devy****ni******de****šimt, vie****nuo****lika,* ***dvy****lika,* ***try****lika.* | *Skrido mažas lėktuvėlis**Ir nulūžo jam sparnelis.**Kiek vinių reikės jam* *pataisyti?** *Pen****kių****.*
* ***Vie****nas, du, trys,*

*ketu****ri****, pen****ki****.* | *Batsiuvys siuvo batus.**Kiek vinių reikės keturiems* *batams?** ***De****šimt.*
* ***Vie****nas, du, trys,*

*ketu****ri****, pen****ki****, še****ši****, septy****ni****, aštuo****ni****, devy****ni****,* ***de****šimt.*(Pagal *Bėk, Pilypai, iš kanapių. Lietuvių liaudies skaičiuotės. Sudarė Bronė Kazlauskienė. V. Vyturys, 1989)* |

 **Poetų sukurtų skaičiuočių, eilėraščių**, kuriuose skaičiuojama, minimi skaičiai, mokymasis atmintinai. Lietuvių vaikų poezijoje yra eiliuotų kūrinių, skirtų mažiesiems mokytis skaičiuoti. Tokių eilėraščių yra parašę daugelis poetų (Vytė Nemunėlis, L. Žitkevičius, A. Matutis, M. Vainilaitis, K. Jakubėnas ir kt.) Ypač puikūs poetės Ramutės Skučaitės poezijos kūriniai, skirti vaiko lavinimui. Ji yra sukūrusi vaikiškų knygų ir apie raides, ir apie skaičius. Naujausia jos knyga su puikiomis iliustracijomis ir įgarsinimu „Spalvotos skaičių pasakėlės“ (Skučaitė R. Spalvotos skaičių pasakėlės“. V.: Baltos lankos, 2021). Šią knygą tikrai reikėtų turėti mokyklos ar klasės bibliotekoje. Kaip ją įsigyti, galima sužinoti internete įvedus knygos duomenis. Internete mokytojai gali rasti ir daugiau įvairios medžiagos skaičiavimui mokyti. Deja, šiame straipsnyje pateikti poetų kūrinių pavyzdžių negalime dėl autorinių teisių įstatymo.

 **Vadovėlio ir pratybų sąsiuvinio medžiaga.** Mokyti pirmokus skaičiuoti galima labai natūraliai, tarsi „pakeliui“, panaudojant vadovėlio ir pratybų sąsiuvinių medžiagą.

 Pirmiausia atkreipkime vaikų akis į knygų puslapius, pavyzdžiui, atsiverskime puslapį, kuris pažymėtas skaičiumi „aštuoni“ arba „atsiverskime aštuntą puslapį“. Mokytoja tą skaičių gali užrašyti lentoje arba parodyti jo kortelę ir pasakyti lietuviškai, o jei reikia, ir angliškai. Panašiai „skaičiuokime“ pratimus pratybų sąsiuviniuose: pirmas, antras, ... pratimas. Jei nuolat kartosime, įvardyti skaičius vaikai išmoks nejučiomis.

 Gera proga mokytis skaičiuoti – suskaičiuoti, kiek žodyje yra skiemenų, o skiemenyje garsų arba raidžių: vienas, du, trys skiemenys; vienas, du, trys, keturi, ... garsai. Šie pratimai tęsiami visą elementorinį laikotarpį. O mokant skaityti žodžius su priebalsių minkštumo ženklu ***i*** (netariama ***i***) pirmokams teks skaičiuoti ir lyginti žodžio garsus ir raides, pavyzdžiui: *liūtas –* šešios raidės, penki garsai.

 Pirmos klasės vadovėlyje yra tekstų ir užduočių su skaičiais, pavyzdžiui P. 31 vaikai ras žaidimą su skaičiais iki 15. O P. 38 skaičiuos ir spręs uždavinį apie grybus. Skaičiai vartojami valgių receptuose (P. 49), elgesio taisyklėse (P. 59), upių aprašymuose (P. 101) ir pan. Beveik visada numeruojami kryžiažodžių klausimai ir atsakymai.

 Kiekvienas mokytojas tikrai naudoja skaičiavimą, išsiskaičiavimą ne tik lietuvių kalbos, bet ir kitose pamokose, per pertraukas, išvykose, šventėse. Pirmoje klasėje dar nėra skaitvardžio teorijos. Nereglamentuojama iki kiek mokinys privalo mokėti skaičiuoti lietuviškai – tegul kiekvienas išmoksta tiek, kiek jis nori ir pajėgia.

**II klasė**

 Antros klasės programoje nurodyta: *toliau mokosi skaičiuoti, savo kalboje vartoti paprasčiausius skaitvardžius*. Šioje klasėje tęsiame, ką pradėjome pirmojoje. Taigi galime ir toliau mokytis skaičiuočių, sugalvoti savų, išsiskaičiuoti žaisdami, sportuodami ir kt. Mokytojas, pasitaręs su mokiniais, gali pasiūlyti klasei užsibrėžti tikslą – išmokti skaičiuoti lietuviškai iki 100 ar pan.

 **Vadovėlio ir pratybų sąsiuvinio medžiaga.** Norime akcentuoti, kad ir antroje klasėje nebuvo tikslo supažindinti mokinius su skaitvardžiu, tačiau buvo siekiama mokyti praktiškai vartoti skaitvardžius kalboje. Antros klasės „skaičiavimo temos kursą“ (taip jį sąlygiškai pavadintume) galima suskirstyti į dvi kryptis.

 *Pirma kryptis*. Toliau mokyti ir įtvirtinti skaičių pavadinimus iki pasirinkto skaičiaus, pavyzdžiui:

* nuo 0 iki 10
* nuo 11 iki 20
* nuo 21 iki 30 ir t. t.
* nuo 100 iki 200 ir t. t.

Vargu ar reikia paaiškinti mokiniams skaičių pavadinimų (sąmoningai nevartojame

 *skaitvardžių*) *vienuolika, dvylika, trylika, keturiolika, penkiolika, šešiolika, septyniolika, aštuoniolika, devyniolika* kilmę (*vienuolika* – vienas liko nuo dešimties, *dvylika* – du liko nuo dešimties ir t. t.), bet dešimtis galime paaiškinti: *dvidešimt* – dvi dešimtys, *trisdešimt* – trys dešimtys ir t. t.

 Skaičius (skaitmenis) mokiniai mato kiekviename vadovėlio puslapyje – pažymėti puslapių numeriai, todėl kaip ir I klasėje atkreipkime į juos dėmesį, įvardykime juos, nevenkime pasakyti ir tiksliau: *devintas, penkioliktas, trisdešimt penktas* ir t. t. puslapis (praktiškai mokome kelintinių skaitvardžių). Vartoti skaičių pavadinimus vaikai mokysis skaitydami tekstus apie oro temperatūrą (P. 32), Kryžių kalną (P. 38), valgių receptus (P. 43), J. Degutytės eilėraštį „Dvi rankelės“ (P. 21), M. Vainilaičio „Mūsų daržas“ (P. 29) ir kt. Nemažai panašių užduočių yra ir pratybų sąsiuviniuose.

 *Antra kryptis*. Pamažu antrokai mokosi vartoti kelintinius skaitvardžius (be šio termino), pavyzdžiui: *pirmas, antras, trečias, septintas pratimas, pirma, antra, trečia* paveikslėlių, pasakojimo dalis (P. 31, 71, 115 *) pirma, antra* ir t. t. mįslė (P. 20, 51), *pirmas, ... ketvirtas* klausimas po tekstu, *pirma, antra*... instrukcija ir pan.

 Kelintiniai skaitvardžiai reikalingi nusakant datą, pavyzdžiui: *penkta diena, devinti metai* ir pan. Vadovėlyje pateikta tema „Mums brangios datos“ . Skaitydami šį tekstą mokiniai susipažins su taisyklingais lietuviams įsimintinų datų pavadinimais: Vasario šešioliktoji, Kovo vienuoliktoji ir pan. (P. 80–81)

 Antrokai išmoksta savaitės dienų pavadinimus, čia irgi vartojami skaičiai: pirma savaitės diena – *pirmadienis*, antra diena – *antradienis* ir t. t.

 Be skaičių antrokai neišsivers nusakydami valandas. Jas įvardyti galime pamokyti kiekvieną dieną pradėdami arba baigdami pamokas. Daug pavyzdžių dienotvarkėje (Vad. P. 134)

**III klasė**

 Trečios klasės programoje nurodyta: *(mokinys) skaitydamas įvairius valgių receptus, produktų kainas, kalbėdamas temomis, kuriose vartojami skaičiai (metai, valandos, atstumai ir kt.), susipažįsta su* ***skaitvardžiais****, mokosi skaičiuoti, vartoti skaitvardžius.*

 Taigi trečioje klasėje lyg ir reikalaujama supažindinti mokinius su *skaitvardžio* sąvoka, tačiau, mūsų manymu, ne ji svarbiausia. Trečioje klasėje daugiausia dėmesio turėtų būti skirta daiktavardžio ir veiksmažodžio elementariai teorijai. Žinoma, jeigu mokytojas nuspręs, jis gali savo mokiniams paaiškinti *skaitvardžio* sąvoką (tas pats pasakytina ir apie *būdvardį*), tačiau svarbiausia – toliau mokytis skaičiuoti lietuviškai, taisyklingai nusakyti datą, laiką, atstumą ir kt. Tinkamų užduočių mokytojas ras ir vadovėlyje, ir pratybų sąsiuviniuose.

 Vadovėlyje jau galime kiekvieną kartą atkreipti mokinių akis ne tik į puslapių numeraciją, bet ir į skyriaus eilės numerį, parašytą ir turinyje, ir pirmame skyriaus puslapyje, bei į temų numerius. Dirbdami su vadovėlio medžiaga skaičiuoti galime labai daug ką, pvz.: daiktavardžių grupes (P. 25), daiktų skaičius (P. 30), minkles (P. 59), skaitomų tekstų žodžius (pvz., kiek radome būdvardžių ir pan.), sakinius ir kt.

 Trečioje klasėje labai svarbu mokyti kelti paprasčiausius skaitvardžio klausimus, vartoti abi skaitvardžių gimines (tų, kurie kaitomi giminėmis). Vieni skaitvardžiai atsako į klausimą *kiek?*, kiti – *kelintas?, kelinta?*

|  |  |
| --- | --- |
|  Kiek? |  Kelintas? Kelinta? |
| 1 *vienas* berniukas, *viena* mergaitė2 *du* berniukai, *dvi* mergaitės3 *trys* berniukai, *trys* mergaitės4 *keturi* berniukai, *keturios* mergaitės5 *penki* …, *penkios* …6 *šeši* …, *šešios* …7 *septyni* …, *septynios* …8 *aštuoni* …, *aštuonios* …9 *devyni* …, *devynios* …10 *dešimt* berniukų, *dešimt* mergaičių11 *vienuolika* berniukų, mergaičių12 *dvylika* …, … | I *pirmas* berniukas, *pirma* mergaitėII *antras* berniukas, *antra* mergaitėIII *trečias* ..., *trečia* ...IV *ketvirtas* ..., *ketvirta* ...V *penktas* ..., *penkta* ...VI *šeštas ...*, *šešta ...*VII *septintas ...*, *septinta ...*VIII *aštuntas ...*, *aštunta ...*IX *devintas ...*, *devinta...*X *dešimtas ...*, *dešimta ...*XI *vienuoliktas ...*, *vienuolikta ...*XII *dvyliktas* ..., *dvylikta* ... |

Vadovėlyje nėra teorinės temos – supažindinimo su *skaitvardžio* sąvoka, todėl siūlome mokytojui šią medžiagą (šį puslapį) kaip vadovėlio papildymą. Jeigu trečioje klasėje jos nepanaudosite, pravers ketvirtoje.

 SKAITVARDIS

 Jūs jau mokate skaičiuoti: vienas, du, trys, keturi... , dešimt, vienuolika. .... , dvidešimt, dvidešimt vienas ir t. t. Mokate pasakyti, kurį vadovėlio ar pratybų sąsiuvinio puslapį atsivertėte: pirmą, antrą, trečią,... dvyliktą, ..., trisdešimtą... Tikriausiai mokate pasakyti savo gimimo datą, pavyzdžiui: du tūkstančiai keturioliktų metų birželio dvylikta diena... Dabar susipažinkite, kaip lietuvių kalboje yra vadinami šie žodžiai – perskaitykite uždavinį:

 skaičius (skaitmuo) + vardas = skaitvardis

 Taigi žodžiai, kuriais ką nors skaičiuojame, lietuvių kalbos gramatikoje vadinasi *skaitvardžiai*. Galime sakyti, kad skaitvardžiai yra skaičių vardai, kaip daiktavardžiai yra daiktų vardai, veiksmažodžiai – veiksmų vardai.

 **Skaitvardis reiškia tikslų daiktų skaičių arba jų skaičiuojamą vietą eilėje.** Palyginus su daiktavardžiais ar veiksmažodžiais, skaitvardžių nėra labai daug (kalbininkai nurodo tik 116). Nors mes galime skaičiuoti iki tūkstančių, milijonų ar dar daugiau, skaičiuodami vartojame pasikartojančius tuos pačius pagrindinius skaičius Jeigu juos mokėsime, galėsime tiksliai pasakyti viską, kas susiję su skaičiais. Taisyklingai perskaitykite pagrindinius skaitvardžius:

|  |  |  |
| --- | --- | --- |
| 1 **vie**nas, vie**na**2 du, dvi3 trys4 ketu**ri**, **ke**turios5 pen**ki**, pe**n**kios6 še**ši**, **še**šios7 septy**ni**, sep**ty**nios8 aštuo**ni**, a**štuo**nios9 devy**ni**, de**vy**nios10 **de**šimt11 vie**nuo**lika12 **dvy**lika13 **try**lika14 ketu**rio**lika15 pen**kio**lika16 še**šio**lika17 septy**nio**lika18 aštuo**nio**lika19 devy**nio**lika | 20 **dvi**dešimt21 **dvi**dešimt **vie**nas,  **dvi**dešimt vie**na**22 **dvi**dešimt du, **dvi**dešimt dvi23 **dvi**dešimt trys24 **dv**idešimt ketu**ri**, **dvi**dešimt **ke**turios30 **tris**dešimt 31 **tris**dešimt **vie**nas, **tris**dešimt vie**na**…40 **ke**turiasdešimt ...50 pe**n**kiasdešimt ...60 **še**šiasdešimt ...70 sep**ty**niasdešimt ...80 a**štuo**niasdešimt ...90 de**vy**niasdešimt ...100 ši**m**tas | 101 ši**m**tas **vie**nas,  ši**m**tas viena102 ši**m**tas du ši**m**tas dvi...110 ši**m**tas **de**šimt111 ši**m**tas vie**nuo**lika...120 ši**m**tas **dvi**dešimt121 ši**m**tas **dvi**dešimt  **vie**nas,  ši**m**tas **dvi**dešimt  vie**na**...200 du šim**tai**...1000 **tūk**stantis1001 **tūk**stantis **vie**nas, **tūk**stantis vie**na**...1100 **tūk**stantis ši**m**tas...2000 du **tūk**stančiai…3521 trys **tūk**stančiai... pen**ki** šim**tai** **dvi**dešimt **vie**nas… |

Pateikiame mokiniams skirtą tekstą, kurį mokytojas gali nukopijuoti ir išdalyti.

mokiniams arba „formulę“ parašyti lentoje, parodyti kompiuterio monitoriuje.

Trečioje klasėje su *skaitvardžio* sąvoka būtų galima supažindinti po daiktavardžio, t. y. baigus šeštą skyrių. Žinoma, mokytojas gali pats numatyti, kada jo klasėje tai padaryti geriausia

**IV klasė**

 Ketvirtos klasės programoje nurodyta: *toliau mokosi vartoti* ***skaitvardžius****:* ***kiekinius*** *(pvz., keturi vaikai, šešios vėliavos, penkiuose kambariuose, dvylika puslapių ir kt.);* ***kelintinius*** *(pvz.: šeštas kabinetas, pirmas posūkis, devinta diena ir kt.;* ***dauginius*** *(pvz.: penkeri metai, trejos kelnės ir kt.).*

Jeigu trečioje klasėje mokiniai nesusipažino su *skaitvardžio* sąvoka, su ja galima susipažinti ketvirtoje: panaudokime šio straipsnio III klasės skyrelyje pateiktą tekstą SKAITVARDIS. Visi kartu skaitykime jį ir aptarkime. Ketvirtokai mokosi linksniuoti įvairius (visų linksniuočių – šis terminas nevartojamas) daiktavardžius ir būdvardžius pagal pavyzdžius. Išmokus linksniuoti kurią nors daiktavardžių ar būdvardžių grupę, prie daiktavardžio arba būdvardžio linksniavimo užduočių galima prijungti panašių skaitvardžių linksniavimą:

*vienas, viena* (1) linksniuojami kaip būdvardžiai *geras, gera* (Vad. P. 93)

*keturi, keturios* (4)*, penki, penkios* (5)*, šeši, šešios* (6)*, septyni, septynios* (7)*, aštuoni, aštuonios* (8)*, devyni, devynios* (9)linksniuojami beveik kaip būdvardžiai *žali, žalios* (Vad. P. 94)*.* Skiriasi šių skaitvardžių vyriškosios giminės galininkas: *keturis, penkis, šešis, septynis, aštuonis, devynis*. Be to, šie skaitvardžiai turi tik daugiskaitą.

Reikėtų pasimokyti kaityti skaitvardžius *du, dvi* (2)*,* ir *trys* (3). Pavyzdžiui:

Kas? du kle**vai**, dvi **pu**šys, trys klevai, pušys

Ko? dvie**jų** kle**vų**, dvie**jų** pu**šų,** tri**jų** kle**vų**, pu**šų,**

Kam? dviem kle**vams**, dviem pu**šims,** tr**i**ms kle**vams**, pu**šims**

Ką? du kle**vus**, dvi pu**šis**, triskle**vus**, pu**šis**

Kuo? dviem kleva**i**s, dviem puši**mis**, tri**mis** kleva**i**s, puši**mis**

Kur? dviejuo**se** klevuo**se**, dviejo**se** pušy**se**, trijuo**se** klevuo**se**, trijo**se** pušy**se**

Skaitvardis *dešimt* (10) yra nekaitomas, nederinamas ir vartojamas su daiktavardžiais, kurie atsako į klausimą *ko?*, pvz.: *dešimt klevų, dešimt pušų, dešimt obuolių* ir t. t.

Skaitvardžiai nuo *vienuolikos* (11) iki *devyniolikos* (19) giminėmis nekaitomi, vartojami su daiktavardžiais, kurie atsako į klausimą *ko?* (kilmininko l.). Šie skaitvardžiai linksniuojami kaip moteriškosios giminės daiktavardžiai su galūne -a, pvz*., siena* (Vad. P. 70). Reikia įsidėmėti, kad šie skaitvardžiai neturi nosinės raidės galininko galūnėje: *Matau vienuolika vaikų* (ką matau?). *Staybininkai pastatė dvylika namų. Nupiešiau trylika paukščių*. Ir t. t.

Linksniavimo pavyzdys:

Kas? *vienuolika, dvylika, ..., devyniolika* žmonių

Ko? *vienuolikos, dvylikos, ..., devyniolikos* žmonių

Kam? *vienuolikai, dvylikai, ..., devyniolikai* žmonių

Ką? *vienuolika, dvylika, ..., devyniolika* žmonių

Kuo? *vienuolika, dvylika, ..., devyniolika* žmonių

 Kame? *vienuolikoje, dvylikoje, ..., devyniolikoje* žmonių

Skaitvardžiai *dvidešimt, trisdešimt, ... devyniasdešimt* (20–90) yra sudurtiniai, paprastai nekaitomi, pvz.: *Turiu dvidešimt pieštukų*. *Laukė trisdešimt metų*. Tačiau sakome: *siautė dvidešimt trijuose, septyniasdešimt aštuoniais, šešiasdešimt vienu* ir t. t.

 Vargu ar reikia pradinėse klasėse mokyti linksniuoti visus sudurtinius (*dvidešimt – devyniasdešimt*), sudėtinius (*dvidešimt vienas – devyniasdešimt devyni*) skaitvardžius – mokiniams būtų per sunku ir pritrūktų laiko. Kai šie skaitvardžiai pasitaiko kalboje, pamokykime taisyklingai pasakyti. Skaitvardžių mokymas tęsis ir aukštesnėse klasėse.

Programoje numatytus *kelintinius skaitvardžius*, kaip jau minėjome, praktiškai pradėjome mokyti pradinukus dar pirmoje klasėje: kelintas puslapis, pratimas, klausimas ir pan. Kiekvienas pagrindinis skaitvardis turi „brolį“ arba „sesę“ – kelintinį skaitvardį (išskyrus *vienas, viena* ir *du, dvi*):

|  |  |
| --- | --- |
| p**i**rmas, pir**ma**a**n**tras, an**tra****tre**čias, tre**čia**ketvi**r**tas, ketvir**ta**pe**n**ktas, penk**ta****še**štas, še**šta**septi**n**tas, septin**ta**aštu**n**tas, aštun**ta**devi**n**tas, devin**ta** | deši**m**tas, dešim**ta**vie**nuo**liktas, vie**nuo**likta...dvideši**m**tas, dvidešim**ta****dvi**dešimt p**i**rmas, **dvi**dešimt pir**ma****dvi**dešimt a**n**tras, **dvi**dešimt an**tra****dvi**dešimt **tre**čias, **dvi**dešimt tre**čia**...trisdeši**m**tas, trisdešim**ta**... |

 Kelintiniai skaitvardžiai panašūs į būdvardžius: kaitomi skaičiais, giminėmis, linksniuojami. Vyriškosios giminės skaitvardžiai linksniuojami kaip būdvardžiai *geras* arba *žalias* (Vad. P. 93), o moteriškosios giminės kaip *gera*, *žalia* (Vad. P. 94):

Vienaskaita

Kas? **še**štas (**ge**ras) puslapis, še**šta** (ge**ra**)užduotis

Ko? **še**što (**ge**ro)puslapio, še**štos** (ge**ros**)užduoties

Kam? šešt**a**m (ger**a**m) puslapiui, **še**štai (**ge**rai) užduočiai

...

Daugiskaita

Kas? še**šti** (ge**ri**) puslapiai, **še**štos (**ge**ros)užduotys

Ko? še**štų** (ge**rų**)puslapių, še**štų** (ge**rų**)užduočių

Kam? še**štiems** (ge**riems**) puslapiams, še**štoms** (ge**roms**) užduotims

...

Mokytojas pats turėtų nuspręsti, ar reikia ketvirtoje klasėje mokyti linksniuoti kelintinius skaitvardžius. Gal pakaks, kad pamokysime juos vartoti sakinyje, pvz.: *Eilėje aš buvau trečias (trečia). Keliuosi aštuntą valandą. Traukinys sustojo penktame perone.*

Mokant vaikus taisyklingai vartoti *dauginius skaitvardžius* (*vieneri metai, trejos durys* ir pan. ) reikia, kad ketvirtokai būtų susipažinę su daiktavardžiais, kurie turi tik daugiskaitą (daugiskaitiniai daiktavardžiai): *metai, dyrys, kelnės, žirklės, akiniai, kopėčios, rogės, sūpuoklės, baltiniai, kailiniai, vartai ir kt.* Mūsų manymu, reikėtų tik praktiškai pamokyti vaikus vartoti tokius junginius, pvz.: *devyneri metai, dvejos durys, šešerios rogės, penkerios kelnės, trejos sūpuoklės* ir pan. Pateikiame dažniausiai vartojamus dauginius skaitvardžius:

|  |  |
| --- | --- |
| viene**ri**, **vie**neriosdve**ji**, **dve**jostre**ji**, **tre**josketve**ri**, **ke**tveriospenke**ri**, pe**n**kerios | šeše**ri**, **še**šeriosseptyne**ri**, sep**ty**neriosaštuone**ri**, a**štuo**neriosdevyne**ri**, de**vy**nerios |

Vaikams jau gerai žinomas poetas Česlovas Navakauskas labai gražiai moko taisyklingai vartoti dauginius skaitvardžius eilėraštyje „Dauginiai skaitvardžiai mėto pėdas“:

*Vieneri* prapuolė metai.

*Dvejos* žirklės paausy.

Trejos durys – trys ir batai,

Nei apsiavę, nei basi.

 (*Navakauskas Č. Linksmažodžiai išdykauja. K.: Šviesa, 2004. P.19*)

 Toliau eilėraštyje poetas pavartoja junginius: *ketverios akėčios, kelnės penkerios, šešeri kailiniai, septynerių rungtynių, akiniai aštuoneri, marškiniai devyneri.* Neturėdami poeto sutikimo negalime pateikti viso eilėraščio, bet jeigu kas turi šio poeto rinkinį „Linksmažodžiai išdykauja“, būtinai išmokykite vaikus šį eilėraštį. Tai būtų pats geriausias būdas dauginiams skaitvardžiams mokytis!

 Taigi skaitvardis – kietas riešutėlis. Manytume, kad pradinėse klasėse pakaktų mokyti vaikus lietuviškai skaičiuoti ir pratinti praktiškai vartoti skaitvardžius savo kalboje.

P. S. Mieli Mokytojai, jeigu kiltų klausimų, turėtumėte pastabų, prašau parašyti el. paštu marcelioniene@gmail.com